Folketing
2010-11-23

Hvis hr. Søren Krarup har ret i udsagnet om, at det er et spørgsmål om at skræmme nogen til ikke at ytre sig i offentligheden, tror jeg, det er en ganske unødig bekymring, hr. Søren Krarup gør sig. Jeg tror, at de personer, vi her taler om, på ingen måde lader sig skræmme – uanset af hvad. Personligt hilser jeg det velkommen, at det er sådan. Men jeg synes ikke, at vi skal diskutere konkrete sager. Jeg har tillid til vores domstolssystem. Vi har nogle verserende sager, som ikke er afgjort. Det bliver de i de relevante fora, når tiden er til det. Jeg er grundlæggende tilhænger af maksimal ytringsfrihed. Den politiske diskussion skal foregå i det åbne rum – også den diskussion, der kritiserer trosretninger – og det skal afgøres netop i diskussionen og ikke i retssale. Det er jeg principielt enig i.